Fokus pembangunan kawasan DBKU
KUCHING: Kerajaan
Sarawak fokus kepada pembangunan di kawasan Dewan Bandaraya Kuching Utara
(DBKU) dalam tempoh lima tahun dan akan diteruskan di bawah Rancangan Malaysia
ke-12 (RMK-12). Ketua Menteri Datuk
Patinggi Abang Johari Tun Openg berkata, pembangunan yang dirancangkan itu akan
merangkumi kawasan sehingga ke Bako, Buntal, Sungai Salak dan Santubong. “Yang pertama kita
sedang bangunkan ialah Darul Hana untuk keluarg asal yang memang tinggal di
kawasan perkampungan tradisi di seberang sungai dan menjadi perkampungan Melayu
moden,” katanya pada majlis Perjumpaan Khas Ketua Menteri Bersama
Kejiranan Mesra (KJM) DBKU di salah sebuah hotel di sini, semalam. “Tetapi masyarakat kita
sudah berkembang, ada yang anak-anak mereka sudah berkahwin, maka bagi keluarga
lanjutan ini kita akan bangunkan penempatan kediaman di tempat lain antaranya
di kawasan Sungai Bedaun dan belakang Kampung Buntal termasuk untuk masyarakat
di Sungai Salak. “Sambil itu, kita juga
akan bangunkan kampung tradisi di kawasan Sejingkat. Kita sudah ada pelan induk
termasuk membangunkan jambatan yang akan menghubungkan Tanjung Bako, Samarahan
terus ke Pusat Konvensyen Borneo Kuching (BCCK) dan juga jalan ke Santubong,”
katanya dan menambah semua projek itu akan dilaksanakan dalam RMK-12. Menurutnya, ini adalah
salah satu cara Kerajaan Gabungan Parti Sarawak (GPS) untuk membantu rakyat dan
membangunkan penempatan baharu untuk keluarga lanjutan mendapatkan rumah pada
harga berpatutan. “Selain itu,
infrastruktur seperti menimbus tanah, pembinaan jalan dan penyambungan elektrik
akan ditanggung oleh GPS, rakyat hanya membeli rumah yang mempunyai tiga bilik,
dua bilik mandi dan bertiang. “Bagi masyarakat yang
tinggal di tebing sungai, kita akan naik taraf kawasan termasuk membangunkan
tebingan sungai sehingga ke Medan Niaga Satok di bawah RMK-12, serta kita juga
sedang membina benteng di Kampung Lintang hingga Kampung Tanjung,” jelasnya. Abang Johari berkata,
semua projek tersebut adalah perancangan beliau dan pasti akan dilaksanakan
jika masih memegang jawatan Ketua Menteri serta GPS masih memerintah Sarawak. “Terserah kepada rakyat,
sama ada mahu bandaraya Kuching dinaik taraf, kerana apabila sampai masanya
nanti (pilihan raya negeri), saya akan menyerahkan kuasa kepada rakyat untuk
memilih pemerintah negeri. Turut hadir Menteri Muda
Hal Ehwal Islam dan DBKU, Datuk Dr Abdul Rahman Junaidi, Menteri Muda Undang-Undang,
Hubungan Negeri dan Persekutuan dan Pemantauan Projek, Datuk Sharifah Hasidah
Sayeed Aman Ghazali  dan Datuk Bandar
DBKU, Datu Junaidi Reduan. 
See author's posts
